Da Voldemort bestemte seg for å gå etter familien Potter, ba Slur Voldemort om å spare Lilly. I ren desperasjon kontaktet Slur også Albus Humlesnurr og fortalte at Voldemort planla å angripe kvinnen han elsket. Humlesnurr gikk med på å advare og beskytte dem, og i bytte ble Slur Humlesnurrs spion. Voldemorts angrep på Potterne gikk imidlertid ikke som planlagt; Jakob og Lilly ble drept, men sønnen Harry overlevde på mystisk vis. Voldemort ble på sin side redusert til en skygge av seg selv. Etter Lillys død overtalte Humlesnurr Slur til å hjelpe ham med å forsvare Lillys sønn Harry mot Voldemort. Slur sa ja, men forlangte at årsaken til hans lojalitet skulle forbli en hemmelighet mellom dem.